Author: annx0477

Godt at vide, når man skal i 1. klasse

Kære forældre.
I denne folder kan I læse om strukturer, retningslinjer, holdninger og ønsker, som er fælles for de tre klasser på 1. årgang.
Vi ønsker at skabe gode relationer til jeres børn. Det gælder alle voksne på årgangen. Vi ønsker at komme tæt på hinanden, så 1. årgang er et sted, hvor alle børn og forældre føler sig hjemme, og hvor vi hjælpes ad med at klare alt det, som hen ad vejen kan blive svært.
Vi lægger vægt på skoleglæde, fællesskab og det gode læringsrum. Hos os er fællesskabet et omdrejningspunkt, som nogle gange vægter højere end den enkeltes ønsker. God og tæt kommunikation med jer forældre er vigtigt for os. Både om det, som føles stort og småt.
Vi glæder os til et spændende skoleår med fokus på det gode skoleliv. Vi glæder os til at lære jer og jeres børn at kende.
Med venlig hilsen team1: Anja, Thea, Margrethe, Nana, Rikke, Stinne, Amalie og Ann-Berit

Morgenrutiner
Skal man i morgenSFO, møder man ved 0. klassernes køkken.
Fra 7.50 vil I møde en eller flere af årgangens lærere ved indgangen til 1. klasserne.
Jeres børn har været vant til at gå selvstændigt ind i garderoben. Det er de gode til, og det vil vi derfor gerne holde fast i. Vi er selvfølgelig klar med en hjælpende hånd indendørs.
Det er en vigtig følelse ”at kunne selv”. Derfor beder vi forældre, som følger børn i skole, om at sige farvel i skolegården og lade børnene klare det praktiske på egen hånd. Også i morgenSFO.
Vi vil også bede jer hjælpe jeres barn med at møde til tiden. Det er en god vane og en stor hjælp, at alle er til stede ved skoledagens start.
Selvfølgelig kan man sove over eller komme for sent ud af døren. Det er vi helt med på.

MADPAKKER
Børnene medbringer 1-mad, 2-mad og 3-mad.
Vi vil gerne appellere til, at alle børn møder op med en god solid morgenmad i maven og medbringer en madpakke med masser af god energi:-)
Gør det gerne let for barnet selv at håndtere maden og indpakningen.

FRIKVARTERSLEGE
Leg er et fantastisk mødested.
Vi ønsker at skabe trygge rammer omkring børnene igennem hele skoledagen. Derfor hjælper vi også børnene med at komme godt igennem frikvarterne, blandt andet ved at arrangere legegrupper i 10-pausen og fællesleg i 12-pausen for de børn, som har lyst.. Helt, som de er vant til. Legegrupper er en dejlig måde at få stærkere relationer i sin klasse.

SELVSTÆNDIGHED i 1. klasse
Det er fantastisk at kunne navigere selvstændigt - også når man går i 1. klasse.
Vi ønsker, at I støtter jeres børn, så de selvstændigt:
pakker idrætstøj og håndklæde.
tjekker penalhuset en fast ugedag og sørger for, at der er spidsede blyanter, blyantspidser, viskelæder, farveblyanter/ tusser og lineal.
rydder op i skoletasken på en fast ugedag. Det kan f.eks. være en god idé at tømme tasken fuldstændigt - ofte ligger det manglende viskelæder på bunden af tasken.
møder til tiden hver dag. Det ville være dejligt, hvis alle børn var i skole 7.55. Det giver en god og samlet start på dagen uden stress og uden forstyrrelser.
Vi anbefaler, at I hver morgen - eller hver aften - gennemgår ugeplanen for den kommende dag med jeres børn. Det skaber stor tryghed hos børn, at de kender dagens indhold. I kan finde den på Min Uddannelse eller AULA.

SFO
Hvis man skal i morgenSFO, møder man ind ved 0. klassernes køkken. Der er mulighed for at spise morgenmad indtil 7.30, ganske som vi plejer.
Når skoledagen er slut, kommer klassepædagogen ind i klassen, og sammen hjælper pædagoger og lærere børnene med at få afsluttet dagen.
Det nye SFO-lokale ligger sammen med klasselokalerne.
Vi anbefaler, at I løbende tjekker børnenes skiftetøj og sikrer, at de har tøj efter vejret. Sørg for et regnsæt og gummistøvler, som fast kan bo i børnenes garderobe.
Ugen ser således ud:
Mandag: Turdag. Vi er altid hjemme senest klokken 15.
Tirsdag: Fælles-SFO for 0.-2. klasse
Onsdag: Værksteder i eget SFO-lokale
Torsdag: Fælles-SFO for 0.-2. klasse
Fredag: Værksteder i eget SFO-lokale
SFO-telefonen for 1. årgang: 23817847